Kies-jou-avontuur | penpunt
Mario is sy skool se rekenaarspeletjiekampioen. Nikos, die eienaar van die winkel waar hy sy speletjies koop, gee vir hom 'n USB-geheuestokkie, onder oënskynlike groot geheimhouding oor die speel van die speletjie wat daarop gestoor is. Teen hierdie tyd het die leser reeds 'n keuse uitgeoefen, maar nou raak dit baie interessant, en neem die storie vele wendings aan, telkens na aanleiding van die keuse wat die leser uitoefen. Die risiko bestaan deurentyd dat die leser vir Mario blootstel aan wesenlike gevaar, of selfs sy soektog na die ses goue muntstukke kan beëindig.
Giga, in 'n verskeidenheid van formate, vergesel vir Mario op sy skrikwekkende reise na die sewe wonders van die antieke wêreld. Die uitstekende illustrasies van Johann Strauss dra grootliks by tot die bekoring van die boek.
Wie gaan hierdie boek geniet? Jongmense met 'n voorliefde vir avontuur, rekenaarspeletjies en fantasie. Maar ook ouer mense wat bietjie wil ontsnap uit die daaglikse sleur en voorspelbaarheid. Gelukwense aan De Wet Hugo is beslis in orde. Dit moes fyn beplanning en kophou gekos het om die hele intrige aanmekaar te weef. Dit verdien vyf goeie sterre.